Psalmus 79

Psalmus 79 (enumeratione Graeca psalmus 78 dictus) libri Psalmorum verbis "Deus, venerunt" incipit; etiam habet superscriptionem: "Psalmus. Asaph" (sic in Nova Vulgata). In hoc psalmo psalmista misericordiam pro Ierusalem precatur."Plea for Mercy for Jerusalem", titulus in New Revised Standard Version apud BibleGateway.

 Verba psalmi 
Haec sunt verba psalmi 79 (78) ex versione vulgata Clementina:1 Psalmus Asaph.
Deus, venerunt gentes in haereditatem tuam;
polluerunt templum sanctum tuum;
posuerunt Ierusalem in pomorum custodiam.
2 Posuerunt morticina servorum tuorum escas volatilibus caeli;
carnes sanctorum tuorum bestiis terrae.
3 Effuderunt sanguinem eorum tamquam aquam in circuitu Ierusalem,
et non erat qui sepeliret.
4 Facti sumus opprobrium vicinis nostris;
subsannatio et illusio his qui in circuitu nostro sunt.
5 Usquequo, Domine, irasceris in finem?
accendetur velut ignis zelus tuus?
6 Effunde iram tuam in gentes quae te non noverunt,
et in regna quae nomen tuum non invocaverunt:
7 quia comederunt Iacob,
et locum eius desolaverunt.
8 Ne memineris iniquitatum nostrarum antiquarum;
cito anticipent nos misericordiae tuae,
quia pauperes facti sumus nimis.
9 Adiuva nos, Deus salutaris noster,
et propter gloriam nominis tui, Domine, libera nos:
et propitius esto peccatis nostris, propter nomen tuum.
10 Ne forte dicant in gentibus: Ubi est Deus eorum?
et innotescat in nationibus coram oculis nostris
ultio sanguinis servorum tuorum qui effusus est.
11 Introëat in conspectu tuo gemitus compeditorum;
secundum magnitudinem brachii tui posside filios mortificatorum:
12 et redde vicinis nostris septuplum in sinu eorum;
improperium ipsorum quod exprobraverunt tibi, Domine.
13 Nos autem populus tuus, et oves pascuae tuae,
confitebimur tibi in saeculum;
in generationem et generationem annuntiabimus laudem tuam.

 Lectio christiana 
"Sicut Novi Testamenti inspirati scriptores, primae communitates christianae librum relegunt Psalmorum in eis Christi canentes mysterium".Cathechismus Ecclesiae Catholicae,  numerus 2641

 Titulus Psalmi 
"In Psalterio Liturgiæ Horarum, unicuique psalmo præmittitur titulus de eius sensu et momento pro humana credentis vita. Hi tituli in libro Liturgiæ Horarum tantum ad utilitatem psallentium proponuntur".Institutio generalis liturgia horarum, numerus 111. Titulus Psalmi 79 in Liturgia horarum est Super Ierusalem lamentatio.

 Descriptio Psalmi 
Ioannes Calvinus, theologiae Reformationis fautor, sic argumentum psalmi descripsit:Querimonia est ac lamentatio Ecclesiae graviter afflictae, in qua tametsi deplorant fideles miseras et indignas suas clades, et hostium accusant saevitiam, se tamen merito fatentur castigari, et supplices ad Dei misericordiam confugiunt, hac spe maxime freti, quod suas calamitates vident cum Dei probro coniunctas esse, dum impii sacrum eius nomen oppressa Ecclesia blasphemant.In librum Psalmorum, Iohannis Calvini commentarius (Oliva Roberti Stephani, 1557), argumentum Psalmi 79, p. 366.

 Notae 

 Nexus externi 

 Psalmus 78 in versione Vulgata Stuttgartensi (iuxta Hebraicum)
 Psalmus 78 in Vulgata Clementina (versione Gallicana)
 Psalmus 79 in Nova Vulgata
 Psalmus 79 cum commentario Rashi 
commentarius in argumenta - apud: enduringword.com

Categoria:Liber Psalmorum